Ռեյմոնդ Կուրցվեյլ

Ռեյմոնդ Կուրցվեյլ (անգլ.՝ Raymond Kurzweil, փետրվարի 12, 1948(1948-02-12)[…], Քուինս, Նյու Յորք, Նյու Յորք, ԱՄՆ, Նյու Յորք, ԱՄՆ), ամերիկյան նշանավոր գյուտարար և ապագայաբան։ Որպես գյուտարար՝ ստեղծել է ձայնի ճանաչման տարբեր համակարգեր, իսկ որպես ապագայաբան՝ հայտնի է արհեստական բանականության առաջացման և մարդկանց կյանքը երկարացնելու վերաբերյալ գիտատեխնոլոգիական կանխատեսումներով։ Ըստ Կուրցվեյլի՝ ապագայում մարդկությունը կհասնի գրեթե անսահմանափակ նյութական հարստության, իսկ մարդիկ կարող են դառնալ  անմահ։ Նա նաև տվել է տեխնոլոգիական սինգուլյարության հիմնավորումը. դա ֆենոմենալ արագ գիտատեխնիկական գործընթաց է՝ հիմնված արհեստական հզոր ինտելեկտի (մարդկայինին գերազանցող) և մարդկանց կիբօրգացման վրա։


== Կենսագրություն ==
Կուրցվեյլը մեծացել է Նյու Յորքի Քուինս շրջանում։ Ծնողները հրեաներ էին, ովքեր Երկրորդ համաշխարհային պատերազմի նախօրեին փախել էին Ավստրիայից։ Երիտասարդ տարիներին Կուրցվեյլը գիտական ֆանտաստիկայի սիրահար էր։ Արդեն տասնհինգ տարեկանում գրել է համակարգչային ծրագիր՝ նախատեսված քանակական տվյալները մշակելու համար։ 1970 թվականին Մասաչուսեթսի տեխնոլոգիական ինստիտուտում ստացել է ինֆորմատիկայի և գրականության բակալավրի աստիճան։ 1974 թվականին հիմնադրել է ձայնի ճանաչման համակարգեր ստեղծող սեփական ընկերությունը։ Կուրցվեյլի այս և մյուս ընկերությունները բավականին հաջողված էին, ինչի արդյունքում նա կարողացավ բավականաչափ գումար վաստակել։
1982 թվականին` Սթիվի Ուանդերի հետ ծանոթությունից հետո, Կուրցվեյլը որոշում է ստեղծել երաժշտական այնպիսի սինթեզատորներ, որոնք ունակ են ճշգրտությամբ կրկնել իրական գործիքների ձայնը։ Հենց նույն տարում հիմնադրվեց «Kurzweil Music Systems» ընկերությունը, իսկ 1984 թվականին ներկայացվեց «Kurzweil K250» սինթեզատորը։ Փորձարկումների ժամանակ երաժիշտները չէին կարողանում տարբերել Kurzweil K250-ի դաշնամուրի ռեժիմի ձայնը իրական դաշնամուրի ձայնից։ 1990 թվականին ընկերությունը վաճառվեց երաժշտական գործիքներ արտադրող «Young Chang» կորեական ընկերությանը։
1990 թվականին Կուրցվեյլը հրատարակեց ապագայաբանության վերաբերյալ իր առաջին` «Մտածող մեքենաների դարաշրջան» գիրքը։ 1999 թվականին դրան հաջորդեց «Հոգևոր մեքենաների դարաշրջան» գիրքը։ «Singularity is Near» գիրքը հրատարակվեց 2005 թվականին։ Թողարկվեց նաև «Սինգուլյարությունն արդեն մոտ է. իրական պատմություն ապագայի մասին» փաստագրական ֆիլմը` նվիրված տեխնոլոգիական սինգուլյարության անխուսափելի մոտեցմանը։
2009 թվականին թողարկվեց Կուրցվեյլի և բժշկության դոկտոր Թերրի Գրոսմանի «Transcend: nine steps to living well forever» գիրքը։ Այն ճանաչվել է համաշխարհային բեսթսելլեր։ Հանրությունը ջերմորեն ընդունեց այն։ Մեծ ճանաչում ունեցող շատ ամսագրեր, այդ թվում` Ֆորբսը, CNBC-ն, դրական արձագանքեցին գրքի մասին։
2009 թվականին հաղորդագրություն տարածվեց Սինգուլյարության համալսարանի ստեղծման մասին, որը պետք է ղեկավարեր Կուրցվեյլը։ Որպես համալսարանի համահիմնադիրներ պետք է հանդես գային ՆԱՍԱ-ն և Գուգլը։ Ուսումնական հաստատությունը պետք է պատրաստեր այնպիսի մասնագետների, որոնք կարող են լուծել մարդկության առջև ծառացած կամ հավանական խնդիրները։
Կուրցվեյլի վերջին` «Ինչպես ստեղծել բանականություն» («How to Create a Mind: The Secret of Human Thought Revealed») գիրքը թողարկվել է 2012 թվականի նոյեմբերին։ Դրանում նա նկարագրում է պատկերների ճանաչման վրա հիմնված բանականության տեսությունը։ Ըստ նրա` նեոկորտեքսը կազմված է պատկերների ճանաչման աստիճանական համակարգից, և այդ համակարգի պատճենահանումը կարող է հանգեցնել արհեստական վերբանականության։
2012 թվականից Կուրցվեյլն աշխատում է «Google» ընկերությունում` որպես մեքենայական ուսուցման և բնական լեզվի մշակման ոլորտի տեխնիկական տնօրեն։


=== Անձնական կյանք ===
Կուրցվեյլն ամուսնացել է Սոնա Ֆենստերի հետ 1975 թվականին։ Ունեն երկու երեխա։ Կինն ունի հոգեբանության դոկտորի աստիճան և աշխատում է Հարվարդի բժշկական դպրոցում։ Որդին` Իտանը, աշխատում է որպես ներդրող։


== Հայացքներ ==


=== Արագացող պատասխանի օրենք ===
1999 թվականին «Հոգևոր մեքենաների դարաշրջան» գրքում Կուրցվեյլն առաջ է քաշել «Արագացող պատասխանի օրենքը», ըստ որի` որոշ էվելյուցիոն համակարգեր` ներառյալ տեխնոլոգիաների զարգացումը, զարգանում են էքսպոտենցիալ կերպով։ 2001 թվականին «Արագացող պատասխանի օրենքը» էսսեում նա զարգացրեց այդ միտքը` ենթադրելով, որ Մորի Օրենքը կարելի է տարածել այլ տեխնոլոգիաների վրա, ինչը, ըստ նրա, վկայում է Վերնոր Վինջի Տեխնոլոգիական սինգուլյարության օգտին։ Կուրցվեյլի կարծիքով էքսպոտենցիալ մտածողությունը ինտուիտիվ չէ, քանի որ կենսաբանորեն մեր բանականությունը սովորել է կատարել գծային էքստրապոլյացիաներ։


=== Կյանքի տևողության ընդլայնում ===
Կուրցվեյլը խոստովանել է, որ քիչ է հոգ տարել իր առողջության մասին մինչև 35 տարեկանը, երբ իմացավ, որ տառապում է գլյուկոզայի նկատմամբ տոլերանտության քայքայմամբ։ Դա 2-րդ տիպի շաքարային դիաբետի նախնական ձևն է։ Այդ ժամանակ նա ծանոթացավ մի բժշկի` Թերրի Գրոսմանի հետ, ում հետ միասին մշակեցին հատուկ կանոնակարգ։ Այն ներառում էր բազմաթիվ դեղահաբեր, ներերակային ներարկումներ, կարմիր գինի և այլ մեթոդներ, որոնց նպատակը կյանքի տևողության երկարացումն էր։ Իր կենսաքիմիան վերածրագրավորելու նպատակով Կուրցվեյլն օրական ընդունում էր 250 հավելում, 8-10 բաժակ ալկալային հանքային ջուր, 10 բաժակ կանաչ թեյ և շաբաթական մի քանի շիշ կարմիր գինի։ Ավելի ուշ հավելումներով դեղահաբերի քանակը կրճատեց մինչև 150-ի։
Կուրցվեյլը գրել է սննդակարգի և կենսակերպի մասին երեք գիրք` «The 10 % Solution for a Healthy Life», «Fantastic Voyage: Live Long Enough to Live Forever» և «Transcend: nine steps to living well forever»: Դրանցից երկուսը գրել է Թերրի Գրոսմանի համահեղինակությամբ։
Կուրցվեյլը դարձել է կրիոնիկայով մասնագիտացված Alcor Life Extension Foundation ընկերության մասնակիցը։ Նրա մահվանից հետո մարմինը պետք է պահպանվի, որպեսզի եթե հետագայում բժշկությունը շատ զարգանա, հնարավոր լինի նրան վերականգնել և վերակենդանացնել։ Կուրցվեյլը հանդես է եկել նաև «SENS Research Foundation»-ի օգտին, որի նպատակը ծերությունը հաղթահարելն է։


=== «Հետմարդու» մասին ===
2013 թվականին Նյու Յորքում կայացած «Գլոբալ ապագա» միջազգային համաժողովի տեսաանոնսում Կուրցվեյլը մեկնաբանել է, թե իր կարծիքով ինչպիսին կլինեն «հետմարդիկ» (ռուս.՝ «постчеловек»). 


== Հիմնական կանխատեսումներ ==

2010-ական թվականներին հատուկ սարքավորումները պատկերը կպրոյեկտեն հենց աչքի մեջ` ստեղծելով վիրտուալ իրականության էֆեկտ (3D էֆեկտով ակնոց)։ Հագուստի մեջ տեղադրված բջջային հեռախոսները ձայնը միանգամից կուղարկեն ականջին (Bluetooth): «Վիրտուալ օգնականները» մարդկանց կօգնեն առօրյա շատ հարցերում։ Մասնավորապես, նրանք կարող են վայրկենապես թարգմանել օտարալեզու խոսքը։ Համացանցին միացված փոքր համակարգիչները ավելի շատ կներառվեն մարդու առօրյա կենսագործունեության մեջ։ Կանխատեսումը հիմնականում իրականացել է։
Ըստ Կուրցվեյլի` 2014 թվականին գերհամակարգչի հզորությունը կհամեմատվի մարդկային ուղեղի հզորության հետ։ Համակարգիչները կդադարեն գոյություն ունենալ որպես առանձին օբյեկտներ. դրանք կընդունեն ոչ ստանդարտ ձևեր, կներառվեն հագուստի և ամենօրյա առարկաների մեջ։ Վիրտուալ իրականությունը կներառվի ոչ միայն տեսողության և լսողության, այլև մնացած զգայարանների մեջ։ Ամբողջությամբ չի իրականացել։
2020 թվականին անձնական համակարգիչները կհասնեն մարդկային ուղեղի հզորության մակարդակին։ Բժշկական նպատակներով կսկսեն օգտագործվել նանոմեքենաներ։ Մասնավորապես, նանոռոբոտները կարող են սնունդ հասցնել մարդու բջիջներին և հեռացնել մնացորդները։ Դրանք նաև կարող են իրականացնել մարդկային ուղեղի մանրամասն սկանավորում, որը հնարավորություն կտա հասկանալ դրա աշխատանքի առանձնահատկությունները։ Տասնամյակի վերջում արտադրության մեջ լայնորեն կկիրառվեն նանոտեխնոլոգիաները, ինչի արդյունքում բոլոր արտադրանքներն էականորեն կէժանանան։ 2029 թվականին համակարգիչը կկարողանա անցնել Թյուրինգի թեստը` ապացուցելով բանականության առկայության մասին։
2022 – ԱՄՆ-ում և Եվրոպայում կընդունվեն օրենքներ, որոնք կկարգավորեն մարդկանց և ռոբոտների հարաբերությունները։ Ռոբոտների գործունեությունը, նրանց իրավունքներն ու պարտականությունները կկարգավորվեն օրենքով։
2027 – տարբեր բարդ գործողություններ կատարող անձնական ռոբոտը կդառնա նույնքան սովորական, որքան սառնարանը։
2030-ական թվականներին նանոմեքենաները կտեղադրվեն հենց ուղեղի մեջ և կիրականացնեն ուղեղի բջիջներից ազդակների կամածին ելք և մուտք։ Դա կհանգեցնի վիրտուալ այնպիսի իրականության, որը չի պահանջի լրացուցիչ սարքավորումներ։
2040-ական թվականներին մարդկային մարմինը կարող է ընդունել ցանկացած ձև։ Ներքին օրգանները կփոխարինվեն ավելի որակյալ կիբերնետիկ սարքավորումներով։ Կստեղծվեն որոնողական համակարգեր մարդկային օրգանիզմի գաջեթների համար, և հնարավոր կլինի ինչ-որ բան փնտրել մտքի միջոցով։
Կուրցվեյլը տեխնոլոգիական սինգուլյարության ներթափանցումը կանխատեսում է 2045 թվականին։ Այդ ժամանակ երկիրը կվերածվի հսկայական համակարգչի, և այդ գործընթացն աստիճանաբար կարող է տարածվել ամբողջ տիեզերքում։ 2045 թվականից հետո առավել ճշգրիտ կանխատեսումներ անելը դժվար է։


== Տես նաև ==
Ապագայաբանություն


== Ծանոթագրություններ ==


== Արտաքին հղումներ ==
KurzweilAI.net (անգլ.) - Կուրցվեյլի մտքերին նվիրված ընդհանուր կայք։ Պարունակում է անվճար հատվածներ որոշ գրքերից։
Կուրցվեյլի կանխատեսումները ռուսերենով
Կուրցվեյլի ընկերության կայքը (անգլ.)
Կուրցվեյլի պրոֆայլը TED-ում (անգլ.)
Հոդված Կուրցվեյլի մասին Wired ամսագրում (անգլ.)
Հոդված Կուրցվեյլի կանխատեսումների մասին (ռուս.)
«The Singularity Is Near» ֆիլմի պաշտոնական կայքը (անգլ.)
Հատվածներ Կուրցվեյլի ելույթից Singularity University կայքում Archived 2016-04-26 at the Wayback Machine. (անգլ.)